অলিউর রহমান

**অলিউর রহমান** পূর্ব পাকিস্তানের একজন হোমিওপ্যাথিক চিকিৎসক, অনুবাদক ও তাফসিরকারক ছিলেন। আওয়ামী উলামা পার্টির এই প্রতিষ্ঠাতা সভাপতি ১৯৭১ সালের বুদ্ধিজীবী হত্যাকাণ্ডের সময় আলবদর বাহিনীর হাতে নিহত হয়েছিলেন।

## প্রারম্ভিক জীবন
অলিউর রহমান ৭ ফেব্রুয়ারি ১৯৩২ সালে ব্রিটিশ ভারতের আসাম প্রদেশের সিলেট জেলার মইয়ারচর গ্রামে (বর্তমানে বাংলাদেশের টুকেরবাজার ইউনিয়নে অবস্থিত) জন্মগ্রহণ করেন। ১৩ ভাইবোনদের অন্যতম অলিউরের বাবা শাহ হাবিবুর রহমান খোরাসানী সুফি দরবেশ শাহজালালের সহচর শাহ কামাল কোহাফাহের বংশধর ছিলেন এবং তার পরিবারের পূর্বপুরুষেরা খোরাসান থেকে আগত। তার ছোটভাই সফিউর রহমান খোরাসানী বাংলাদেশের স্বাধীনতার পূর্বে লোক-প্রশাসন ইনস্টিটিউটের প্রশিক্ষক ও পরবর্তী জীবনে অধ্যাপক ছিলেন। ১৯৪৯ সালে আলিম পরীক্ষা ও ১৯৫০ সালে উচ্চমাধ্যমিক পরীক্ষায় উত্তীর্ণ হওয়ার পর অলিউর ১৯৫১ সালে ফাজিল পরীক্ষায় উত্তীর্ণ হন। ১৯৫৩ সালে তিনি দাওরায়ে হাদিস পরীক্ষায় পাশ করেন।

## কর্মজীবন
দাওরায়ে হাদিস পরীক্ষায় উত্তীর্ণ হওয়ার বছরেই তিনি বরিশালের আহমদিয়া মাদ্রাসার সুপারিনটেনডেন্ট হিসেবে নিজের কর্মজীবন শুরু করেন। এরপরের বছর থেকে পাঁচ বছরের জন্য তিনি সিলেট আলিয়া মাদ্রাসায় শিক্ষকতা চালিয়ে যান। ১৯৬০ সালে তিনি ঢাকায় স্থানান্তরিত হন। ষাটের দশকে তিনি বাংলা একাডেমীতে উর্দু ও আরবি অনুবাদক ও গবেষক হিসেবে নিয়োজিত ছিলেন। পাশাপাশি তিনি তাফসিরকারক হিসেবেও কাজ করতে থাকেন। ১৯৬৫ সালে পশ্চিম পাকিস্তানের করাচী থেকে তিনি হোমিওপ্যাথিক চিকিৎসাশাস্ত্রে দীক্ষিত হয়ে পূর্ব পাকিস্তানে ফিরে ঢাকার নিকটে জিঞ্জিরায় নিজস্ব হোমিওপ্যাথিক চিকিৎসাকেন্দ্র গড়ে তুলে চিকিৎসা সেবা দিতে শুরু করেন।

## রাজনৈতিক জীবন
১৯৫২ সালে বাংলা ভাষা আন্দোলনে তিনি সিলেট থেকে সক্রিয় ছিলেন। ষাটের দশকে তিনি উত্তেহাদুল উলামা নামক ধর্মীয় সংগঠনে যোগ দেন যা তখন জামায়াতে ইসলামী পাকিস্তানের সাথে সম্পৃক্ত ছিলো। তিনি উত্তেহাদুল উলামার পূর্ব পাকিস্তান শাখার সহ-সভাপতি ও ঢাকা শাখার সভাপতি হয়েছিলেন। তবে জামায়াতে ইসলামীর সাথে দ্বন্দ্ব দেখা দেওয়ার পর তিনি সংগঠনটি ত্যাগ করেন। ১৯৬৬ সালে পূর্ব পাকিস্তান আওয়ামী লীগের সভাপতি শেখ মুজিবুর রহমান লাহোরে ছয় দফা প্রস্তাব উত্থাপন করার প্রতিক্রিয়ায় জামায়াতে ইসলামীর আমির আবুল আ'লা মওদুদী সমালোচনা করলে তাকে সহ পূর্ব পাকিস্তানের একাধিক নেতাকে চিঠি লিখে অলিউর ছয় দফাকে গ্রহণ করার জন্য আহ্বান জানান। পরবর্তীতে অলিউর শেখ মুজিবুর রহমানের সান্নিধ্যে আসেন এবং তিনি শেখ মুজিবের নির্দেশে গঠিত আওয়ামী উলামা পার্টির প্রতিষ্ঠাতা সভাপতি ছিলেন, যা ছয় দফার জন্য সমর্থন বাড়াতে সেই সময় কর্মসূচি পরিচালনা করেছিলো। ছয় দফাকে অবদমন করার উদ্দেশ্যে জামায়াতে ইসলামী যে অপপ্রচার চালিয়েছিল সেগুলো প্রতিরোধ করতে তিনি তখন একাধিক বই রচনা করেন যেগুলো ছয় দফাকে জনপ্রিয় করতে ভূমিকা রাখে। তিনি পাকিস্তানে ধর্ম সংক্রান্ত একটি পৃথক মন্ত্রণালয় প্রতিষ্ঠার দাবি করেছিলেন। ঊনসত্তরের গণঅভ্যুত্থানে তিনি অংশগ্রহণ করেন।

## পারিবারিক জীবন, মৃত্যু ও কিংবদন্তি
১৯৭১ সালে পূর্ব পাকিস্তানে বাংলাদেশের মুক্তিযুদ্ধ চলাকালে অলিউর জিঞ্জিরার নিকটস্থ কাঠুরিয়া গ্রামে আত্মগোপন করেন। কিন্তু সেখানে তাকে লোকজন চিনে ফেলে। ফলে, ১১ ডিসেম্বর শুক্রবারে তিনি লালবাগে এক বন্ধুর বাড়িতে চলে যান এবং সেখানকার একটি মসজিদে জুমার নামাজ আদায় করতে গেলে আলবদর বাহিনীর সদস্যরা তার খোঁজ পেয়ে যায়। সেই রাতে তিনি বন্ধুর বাড়িতে রাত কাটানোর সিদ্ধান্ত নিয়েছিলেন, সেই রাতে আলবদর বাহিনী বাড়ি থেকে তাকে ও তার বন্ধুকে তুলে নিয়ে যায়। পরবর্তীতে অলিউরের বন্ধু ফিরে এসে এলাকাবাসী ও পরিবারকে জানিয়েছিলেন যে তাদেরকে অপহরণ করে রায়েরবাজারে নিয়ে গিয়ে একটি কুঠুরিতে বন্দি করে অলিউরের উপর নির্যাতন চালানো হয়েছিল এবং ১৪ ডিসেম্বরে তাকে হত্যা করা হয়। তবে অলিউরের মৃতদেহ কোথাও খুঁজে পাওয়া যায়নি। ১৯৭২ সালে বাংলাদেশ সরকারের প্রকাশিত নিহত বুদ্ধিজীবীদের তালিকায় তার নাম রয়েছে। ১৯৭৩ সালে প্রেরিত জরুরি চিঠিতে প্রধানমন্ত্রী হিসেবে শেখ মুজিবুর রহমান বাংলাদেশের স্বাধীনতা আন্দোলনে অলিউরের অবদানের কথা স্বীকার করে তার পরিবারকে আর্থিক সাহায্য প্রদানের জন্য মন্ত্রী মহম্মদ আতাউল গণি ওসমানীর নিকট অনুরোধ করেছিলেন। অলিউর মৃত্যুর আগে এক স্ত্রী ও দুই সন্তান রেখে গিয়েছিলেন যার একজন মোহাম্মদ জুনায়েদ খোরাসানী হাজী আব্দুস সাত্তার উচ্চ বিদ্যালয়ের শিক্ষক। শিক্ষাবিদ আবুল কাসেম অলিউরের সম্পর্কে বলেছেন "কোনো কোনো আলেম যে জীবন ও জগৎ সম্পর্কে এতো আধুনিক জ্ঞান ও চিন্তা চেতনার অধিকারী হতে পারেন এবং এত বিশুদ্ধ ও প্রাঞ্জল বাংলা ভাষায় ঘণ্টার পর ঘণ্টা বক্তৃতা দিতে পারেন তা মাওলানা অলিউর রহমানের বক্তৃতা শোনার আগে আমি কোনোদিন কল্পনাও করতে পারিনি। একাত্তরের মুক্তিযুদ্ধে ও বঙ্গবন্ধুর স্বাধীকার আন্দোলনের এক মহান নেতা হিসেবে এই মাওলানার ঐতিহাসিক অবদান তাকে অমর করে রেখেছে দেশ ও জাতির কাছে"। ২০০১ সালে তাকে ইসলামিক ফাউন্ডেশন পুরস্কার দেওয়া হয়। ২০২৪ সালে মুক্তিযুদ্ধ বিষয়ক মন্ত্রণালয় সরকারি গেজেটের মাধ্যমে তাকে মুক্তিযুদ্ধের একজন শহীদ বুদ্ধিজীবী হিসেবে স্বীকৃতি দেয়।

## গ্রন্থপঞ্জি
অলিউরের উল্লেখযোগ্য বইগুলো:
* *শরীয়তের দৃষ্টিতে ছয়দফা*
* *৬ দফা ইসলামের বিরোধী নহে*
* *যুক্তি ও কষ্টি পাথরে ছয়দফা*
* *জয়বাংলা ও কয়েকটি স্লোগান প্রসঙ্গে*
* *স্বতন্ত্র ধর্ম দপ্তর: একটি জাতীয় প্রয়োজন*

## তথ্যসূত্র

## আরও পড়ুন
* 
* 

বিষয়শ্রেণী:১৯৩২-এ জন্ম
বিষয়শ্রেণী:১৯৭১-এ মৃত্যু
বিষয়শ্রেণী:পাকিস্তানি হোমিওপ্যাথ
বিষয়শ্রেণী:পাকিস্তানের ইসলামি চিন্তাবিদ
বিষয়শ্রেণী:পাকিস্তানি সুন্নি মুসলিম পণ্ডিত
বিষয়শ্রেণী:পাকিস্তানি অনুবাদকবিষয়শ্রেণী:সিলেট জেলার রাজনীতিবিদ
বিষয়শ্রেণী:২০শ শতাব্দীর অনুবাদক
বিষয়শ্রেণী:বাংলা ভাষা আন্দোলনের সক্রিয় কর্মী
বিষয়শ্রেণী:১৯৭১-এ শহীদ বুদ্ধিজীবী
বিষয়শ্রেণী:বাঙালি লেখক
বিষয়শ্রেণী:বাঙালি বুদ্ধিজীবী
বিষয়শ্রেণী:মুসলিম সংস্কারক
বিষয়শ্রেণী:মুসলিম দার্শনিক
বিষয়শ্রেণী:সিলেট সরকারি আলিয়া মাদ্রাসার শিক্ষক